Il-Qorti preseduta mill-Maġistrat Consuelo Scerri Herrera illiberat lil Joseph Tabone ta’ 44 sena minn Ħ’Attard minn akkużi ta’ misapropjazzjoni ta’ aktar minn €16,000 li ommu Carmela kienet fdatlu biex iwarrabhom sakemm tiġi bżonnhom. Il-Qorti semgħet li s-Sinjura Tabone kienet fetħet kwerela kontra binha fl-2007 u allegat li hu ma riedx jagħtiha lura Lm7,000 li hija kienet fdatu bihom. Is-Sinjura Tabone li llum hija mejta, qalet lill-Qorti li kienet wirtet dawn il-flus u tagħthom lil binha biex iwarrabhom b’mod sigur sakemm hi tiġi bżonnhom. Kienet qalet li huwa rrifjuta darbtejn li jagħtiha lura l-flus meta talbithomlu, darba biex tixtri d-dar fejn kienet toqgħod u darba oħra biex tixtri l-pilloli. Il-Qorti nnutat li l-akkużi ta’ misapropjazzjoni ma kienux pruvati mingħajr dubju dettat bil-liġi bir-riżultat li Joseph Tabone ġie lliberat.